Eskom kry R32 miljard van tariefverhogingaansoekArgieffoto (Foto: baptisteh, Pixabay) Die Nasionale Energiereguleerder van Suid-Afrika (Nersa) het Donderdag bekendgemaak hy gee Eskom die reg om R32,69 miljard ekstra te verhaal vir die boekjare 2014/2015, 2015/2016 en 2016/2017. Dit kom nadat Eskom drie aansoeke betreffende ŉ regulatoriese aansuiweringsrekening (RCA) ingedien het. Eskom het aansoek gedoen vir ŉ 19,9% tariefverhoging om R66,7 miljard in addisionele inkomste te verhaal. Die aansoek is deur die meerderheid van die burgerlike samelewing, sakelui en verbruikers teengestaan. Eskom het gesê hy neem kennis van die energiereguleerder se besluit en sal uitgebreide kommentaar hieroor lewer sodra die redes vir Nersa se besluit bekendgemaak is. Calib Cassim, waarnemende finansiële hoof van Eskom, het gesê die kragvoorsiener het die aansoeke ingedien in ooreenstemming met die beginsels van die multi-jaar prysbepalingsmetodologie vir RCA-aansoeke. “Ons sal in staat wees om die volle grondslag van die besluit te verstaan wanneer ons deur die redes vir die besluit gewerk het,” het Cassim gesê. Intussen het duisende Eskom-werkers Donderdag by die kragvoorsiener se kragstasies en hoofkantoor aan protesaksies deelgeneem om ŉ 15% salarisverhoging te eis. Eskom bied geen salarisverhoging aan nie en hou die maatskappy se benarde finansiële posisie voor as die rede vir dié besluit.